Kona til IS-drepte Kenji Goto: – Ekstremt stolt av mannen min
Lørdag kveld skjedde det igjen. Den islamske staten (IS) publiserte nok en drapsvideo, denne gangen av den japanske frilansjournalisten og filmskaperen Kenji Goto. På den grusomme videoen som ble lagt ut av IS' eget mediebyrå, står en maskert mann bak en knelende Goto. Fremgangsmåten er den samme som de andre videoene IS har lagt ut. Den maskerte mannen er trolig «Jihad John». Han henvender seg til japanske myndigheter før han kaldblodig halshugger journalisten. Japanske myndigheter har konkludert med at videoen etter alt å dømme er ekte.Kenji Goto dro til Syria for å fortelle historiene til dem som har fått livet ødelagt av krig. Han kom aldri tilbake. Kona hans, Rinko, sitter sønderknust igjen. – Samtidig som jeg følte et enormt personlig tap, kommer jeg til å forbli ekstremt stolt av mannen min, som rapporterte om tilstanden til mennesker i konfliktfylte områder som Irak, Somalia og Syria, sier Rinko i en uttalelse, ifølge BBC. – Det var hans lidenskap å sette lys på konsekvensene for vanlige mennesker, spesielt gjennom barneøyne, og å opplyse resten av oss om tragediene som følger av krig. Kenji Gotos mor, Junko Ishido, har tidligere fortalt at Kenji og Rinko fikk et barn for bare noen uker siden. – Han var ikke bare min elskede mann og far til våre to vakre barn. Han var også en sønn, bror, og venn for mange verden rundt, sier Rinko, ifølge Sky News.President Barack Obama kaller drapet avskyelig og barbarisk. Den japanske regjeringen sier de tar stekt avstand fra IS handlinger. Kun seks dager etter at moren til Kenji Goto ba for sin sønns liv, hadde Ishido tydelig mistet håpet om at sønnen var i live da hun møtte pressen natt til søndag norsk tid. – Jeg finner ikke ord for å beskrive hva jeg føler om min sønns veldig triste død, sa Ishid under en pressekonferanse i Tokyo. – Kenji dro til Den islamske staten med godt hjerte og håpet å redde livet til sin japanske kollega, har hun tidligere sagt, og henviste til rapporter om at Goto skal ha forsøkt å få et annet japansk gissel, Haruna Yukawa, løslatt. – Han brydde seg ikke om sikkerheten sin, for han mente at han og folkene i IS skulle være i stand til å forstå hverandre, som medlemmer av det globale samfunnet.
– Han var en venn for mange verden rundt, sier kona Rinko om Kenji Goto i en uttalelse søndag.